1थोरेक साल केर पाछे यूहन्ना बपतिस्मा जल संस्कार देवेक वाला आय के यहूदिया परदेस केर सुनसान ठाँव में इ परचार करेक लगलकः 2"पाप करेक छोइड़ देवा आउर परमेश्वर उपरे बिसवास करा, काले कि स्वरग राइज भीरे आय जाय हे।" 3इ ओहे हेके जेकर बारे में यशायाह परमेश्वर केर संदेश के बताएक वाला चरचा काइर हे, "सुनसान ठाँव में एगो हकाएक वाला केर शबद सुनाथे कि प्रभु केर उपरे बिसवास करेक लगिन आउर उकर से मिलेक लगिन अपन मन के तेयार करा।" 4इ यूहन्ना ऊँट केर रोवाँ केर बनाल एगो साधारण लुगा पिंधल आउर अपन डाँड़ा में चमड़ा केर कसना बाँधल रहत रहे, आउर उ फेनगा आउर बनमाउद केर रस खात रहे। 5यूहन्ना केर परचार सुइन के यरुशलेम शहर, यहूदिया परदेस केर कायनों गाँव से आउर यरदन नदी केर आसे-पासे केर ढेइर ठाँवमन से आदमीमन निकइल के यूहन्ना ठिना आलैं। 6आउर अपन-अपन पापमन के माइन के यरदन नदी में उकर से बपतिस्मा जल संस्कार लेलैं।
7जब उ ढेइर फरीसी दल केर आदमीमन #3:7 यहूदी धरम में फरीसी आउर सदूकी दूई गो अलग-अलग मत के मानेक वाला आदमीमन रहैं आउर सदूकी दल केर आदमीमन के बपतिस्मा जल संस्कार लेवेक लगिन अपन ठिना आवेक देखलक, तो उमन से कहलक, "हे जहरीला साँप नियर दुष्ट आदमीमन! तोहरेमन के केहर चेतालक कि आवेक वाला परमेश्वर केर सजा से भागा? 8से लगिन बेस काम काइर के देखावा कि तोहरेमन सचमुच में पाप करेक छोइड़ देई हा। 9आउर अपन मन में इ ना सोचा कि हमरे सजा से बाइच जाब काले कि हमरे अब्राहम केर संतान हेकी, मोंय तोहरेमन से कहाथों कि परमेश्वर इ पखनामन से हों अब्राहम लगिन संतान जनमाएक पारेला। 10जेमन पाप करेक नी छोड़ैना उ मनक न्याय करेक लगिन परमेश्वर एखन तेयार अहे, उमन के परमेश्वर नरक केर सजा देवी।
